FI Euroopan unionin virallinen lehti CE 78/40

(2004/C 78 E/0039)

KIRJALLINEN KYSYMYS P-1596/03

esittäjä(t): Regina Bastos (PPE-DE) komissiolle

(6. toukokuuta 2003)

Aihe: Portugalissa Ponte de Limassa sijaitsevan Schuh-Union-yrityksen sulkeminen

Saksalainen kenkätehdas Schuh-Union sulki 30. huhtikuuta 2003 Ponte de Liman tehdasyksikkönsä, ja yli 180 työntekijää joutui työttömäksi. Yrityksen hallinto ilmoitti työntekijöille tehtaan lopullisesta sulkemisesta sisäänkäynnin luo kiinnitetyllä yksinkertaisella tiedotteella.

Yritys oli tehnyt sopimuksen, jossa vakuutettiin, että yritys jäisi Ponte de Limaan ainakin 20 vuodeksi, mutta 12 vuoden toiminnan jälkeen se sulkee ovensa.

Yrityksen hallinto on esittänyt syyksi tilauskannan puutteen, mutta itse asiassa kyseiset tilaukset oli siirretty muihin tehdasyksiköihin Romaniaan ja Turkkiin, joissa työvoima on halvempaa.

Schuh-Union sulki jo toukokuussa 2002 Maian tehdasyksikön Portugalissa tarkoituksenaan siirtää tuotanto Romaniaan, minkä vuoksi 460 työntekijää jäi työttömäksi. Samaan aikaan yrityksen hallinto ilmoitti, että kyseisen yksikön sulkemisen ansiosta Ponte de Liman yksikkö voitaisiin pitää täysin toiminnassa eikä henkilökuntaa vähennettäisi.

Kuitenkin lokakuussa 2002 Schuh-Union sulki Ponte de Liman yksikön leikkaus- ja ompeluosaston, minkä vuoksi 172 työntekijää irtisanottiin välittömästi.

On korostettava, että 97 prosenttia kyseisen tehtaan työntekijöistä on 40—50-vuotiaita naisia, joilla on luonnollisesti suuria vaikeuksia löytää muuta työtä etenkin kunnasta, jossa tarjonta on hyvin vähäistä.

Pyydän komissiolta seuraavia tietoja:

— Onko Schuh-Union-yritykselle myönnetty yhteisön tukia?

— Jos on, mitkä ovat yritystä koskevien tukien määrät, myöntämispäivämäärät ja ehdot?

Michel Barnier'n komission puolesta antama täydentävä vastaus

(30. syyskuuta 2003)

Komissio ilmoittaa parlamentin jäsenelle, että Schuh-Union-yritys ei ole saanut tukea Euroopan sosiaalirahastosta. Sen sijaan yritys on saanut Euroopan aluekehitysrahastosta (EAKR) rahoitusta yhteensä 199 431000 Portugalin escudoa (kokonaismenot 280 735 000 Portugalin escudoa). Kyseessä on kaksi hanketta, joista toinen hyväksyttiin 12. marraskuuta 1992 PNICIAP-ohjelmassa ja toinen 2. maaliskuuta 1998 elinkeinotoiminnan nykyaikaistamista koskevassa ohjelmassa.

Jäsenvaltio myönsi nämä tuet osana komission hyväksymää tukijärjestelmää. Jäsenvaltion on varmistettava, että kilpailua koskevia yhteisön sääntöjä noudatetaan. Komissio pyytää Portugalin viranomaisia tarkastamaan, että Schuh-Union-yritykselle myönnetyn tuen osalta noudatetaan voimassa olevia sääntöjä.

Yritysten sijaintipaikasta vastaavat ensi sijassa yritysjohtajat. Ohjelmakauden 2000—2006 uusien asetusten mukaan jäsenvaltioiden on kuitenkin varmistettava, että rakennerahastoista tuettuja hankkeita ei muuteta merkittävästi, ”tuotantotoimen sijainnin muuttuminen” mukaan luettuna, viiden vuoden kuluessa tuen myöntämistä koskevan päätöksen tekemisestä (1). Komission 10. maaliskuuta 1998 antamien alueellisia valtiontukia koskevien suuntaviivojen mukaan investoinnin on sisällyttävä yrityksen varoihin ja luotujen työpaikkojen on säilyttävä vähintään viiden vuoden ajan siitä hetkestä lähtien, jolloin tukea saanut investointi on toteutettu.

(1) Neuvoston asetuksen (EY) N:o 1260/1999 (21. kesäkuuta 1999) 30 artiklan 4 kohdan b alakohta.